TWPC พื้นฐานแกร่ง พร้อมเข้าคำนวณดัชนี “FTSE Micro Cap” 18 ก.ย.นี้
TWPC พื้นฐานแกร่ง พร้อมเข้าคำนวณดัชนี “FTSE Micro Cap” 18 ก.ย.นี้  มั่นใจผลงานครึ่งปีหลังโตแกร่ง หลังสถานการณ์โควิด-19 คลี่คลาย
พื้นฐานแกร่ง พร้อมเข้าคำนวณดัชนี “FTSE Micro Cap” 18 ก.ย.นี้  มั่นใจผลงานครึ่งปีหลังโตแกร่ง หลังสถานการณ์โควิด-19 คลี่คลาย
28 ส.ค. 2563

นายโฮ เรน ฮวา ประธานเจ้าหน้าที่บริหารและกรรมการ บริษัท ไทยวา  จำกัด (มหาชน) หรือ TWPC เปิดเผยว่า บริษัทฯมีความยินดีที่หลักทรัพย์ TWPC ได้รับคัดเลือกเข้าคำนวณดัชนี FTSE Micro Cap ซึ่งเป็นดัชนีหลักทรัพย์ระดับนานาชาติ สำหรับครึ่งปีหลัง 2563 โดยมีผลตั้งแต่วันที่ 18 กันยายน 2563 ถือเป็นการตอกย้ำการเป็นบริษัทจดทะเบียนชั้นนำที่มีแนวโน้มการเติบโตที่ดี และสร้างความเชื่อมั่นให้นักลงทุนทั้งในและต่างประเทศมากขึ้น
สำหรับแนวโน้มผลการดำเนินงานในช่วงครึ่งหลังปีนี้ คาดว่าจะเติบโตอย่างแข็งแกร่ง เนื่องจากเป็นสินค้าแป้งมันสำปะหลังเป็นสินค้าที่เกี่ยวข้องกับการอุปโภคและบริโภค ซึ่งมีความสำคัญต่อการดำรงชีวิต ทำให้ความต้องการบริโภคยังมีการขยายตัวเพิ่มขึ้นอย่างต่อเนื่อง หลังสถานการณ์โควิด-19 คลี่คลาย
ทั้งนี้ หลังจากสถานการณ์โควิด-19 ที่เริ่มคลี่คลาย ส่งผลให้ตลาดส่งออกมันสำปะหลังในตลาดต่างประเทศฟื้นตัวโดยเฉพาะในประเทศจีนและไต้หวัน ซึ่งเป็นตลาดส่งออกหลักของบริษัทฯ
ขณะที่กลุ่มธุรกิจอาหารที่ขายวุ้นเส้นและเส้นก๋วยเตี๋ยวเป็นหลักยังโตต่อเนื่อง 11% ในไตรมาสที่ 2 หรือ 9% ในช่วงครึ่งปีแรกของปี 63 อีกทั้งในช่วงที่ผ่านมาได้มีการไปจัดตั้งสำนักงานขายที่ประเทศอินโดนีเซีย โดยปัจจุบันอยู่ระหว่างการทำการตลาด คาดว่าภายในช่วงครึ่งหลังปี 63 จะได้รับออเดอร์เข้ามาเพิ่มขึ้น
โดยปัจจุบันบริษัทฯมีโรงงานผลิตแป้งมันสำปะหลัง 8 แห่ง ประกอบด้วยในประเทศ 6 แห่ง และเวียดนาม 2 แห่ง กำลังการผลิตแป้งรวมเฉลี่ยอยู่ที่ 510,000 ตัน/ปี โดยมีอัตราการใช้กำลังผลิตเฉลี่ยอยู่ที่ 60-70% ของกำลังการผลิตรวม ส่วนธุรกิจอาหารปัจจุบันมีกำลังการผลิตรวมอยู่ที่ 27,000 หมื่นตัน/เดือน จากโรงงานในไทย 1 แห่ง และเวียดนาม 1 แห่ง